Nkꞌie nga ja kama see̱n,
i̱ncha yꞌéndako̱ xinkjín já na̱ꞌmi kꞌaku̱ ko̱ jáchá xi ta̱ tjíhi̱n xá ko̱ já chji̱ne̱ꞌéhe̱n kju̱a̱téxumoo̱ ko̱ ngayjee̱ já tjíxá xingisoo̱.
A̱sꞌa̱i tjíꞌyúhún tsꞌíhi̱n ra̱ Jesu nga i̱ncha ngji tsꞌínkjasꞌehe̱n Pilato̱.
Bꞌa̱ kitsú Pilato̱ nga kingjásjaiyaha̱:
—¿A ji xi nda̱ rei̱hi̱ xu̱ta̱ judio̱?
Bꞌi̱ kitsú Jesu:
—Bꞌa̱ tjín ni xi tíbixín.
Nkjin ṉkjún ni xi kikjanínehe̱ já na̱ꞌmi kꞌaku̱.
Kui nga Pilato̱ ta̱ kingjásjaiyahá ngáha̱ ra̱ Jesu:
—¿A najmi chumi nihi xi kꞌúínní?
Ta̱sinñjú ma ri̱ xi nkú tsꞌín nkjin maha ni xi tíkjanínehi jóo̱.
Tu̱nga ndahá nku én najmi kinchja̱ Jesu.
Kui nga tu̱ ni xí kama nkjúhu̱n ra̱ Pilato̱.
Nkꞌie nga xki̱ Sꞌí Pascu̱a̱,
bꞌéjña nda̱í Pilato̱ nku nda̱ nu̱ba̱yá xi banki xu̱ta̱ na̱nti̱a̱.
Kui ni̱stjiu̱n kjiyaꞌyún nku nda̱ xi ꞌmi Barraba ko̱ já xi kamako̱ho̱ nga kikjánko̱ já Roma̱.
Kui xi i̱ncha kitsꞌínkꞌien ani̱ma̱ nga bꞌa̱ i̱ncha kitsꞌín.
A̱sꞌa̱i i̱ncha jꞌai xu̱ta̱ nkjiu̱n ko̱ kikꞌatutsꞌi̱n nga tsankihi̱ Pilato̱ nga tsꞌi̱ín xi nkú tsꞌín xki̱ sꞌí.
Bꞌa̱ kitsú Pilato̱ nga kingjásjaiyaha̱ xu̱ta̱ nkjiu̱n:
—¿A mjenu̱u nga kꞌuejñá nda̱ínu̱u nda̱ rei̱hi̱ xu̱ta̱ judio̱?
Bꞌa̱ kitsú a̱tꞌaha̱ kamankjihi̱n nga tíma xin kꞌun já na̱ꞌmi kꞌaku̱ nga̱tꞌaha̱ ni xi títsꞌín Jesu ko̱ nga kui kju̱a̱ha nga i̱ncha kitsꞌínkjasꞌehe̱n ra̱.
Tu̱nga já na̱ꞌmi kꞌaku̱hú tsincháꞌa xu̱ta̱ nkjiu̱n tu̱ xi ku̱a̱nkihi nga tu̱ sahá Barraba xi nꞌe̱ nda̱íhi̱ ra̱.
A̱sꞌa̱i bꞌa̱ kitsú Pilato̱:
—Nda̱ xi nda̱ rei̱hi̱ xu̱ta̱ judio̱ bixíún,
¿mí xi tsꞌihi̱n?
Bꞌa̱ i̱ncha kitsú xu̱ta̱ nkjiu̱n nga kikjintáya:
—¡Tjatꞌa krui̱ ndo̱!
Bꞌa̱há ta̱ kitsú ngáha Pilato̱:
—Tu̱nga,
¿mí ni chꞌon tjíhin xi kitsꞌín ndo̱?
Tu̱nga tu̱ sahá ꞌyún i̱ncha kikjintáya sa xu̱to̱:
—¡Tjatꞌa krui̱ ndo̱!
Pilato̱ bi mjehe̱ nga tsjo kꞌúéhe̱ xu̱ta̱ nkjiu̱n,
kui nga kitsꞌín nda̱íhi̱ ra̱ Barraba ko̱ kitsjá kju̱a̱ nga sꞌe̱he̱ Jesu ko̱ nga sꞌe̱tꞌa kruu̱.
A̱sꞌa̱i já juu̱n jasꞌenko̱ Jesu niꞌya masen xi ꞌmi niꞌya pretori̱o̱.
Kinchja̱ ñjaha̱ ngayjee̱ já jun xinkjín.
I̱ncha kitsꞌínngja Jesu nku najyun ndju kuan nga i̱ncha kikꞌaya.
Ko̱ i̱ncha kitsꞌínnda nku corona̱ naꞌyá xi yꞌéꞌa nintaku̱.
A̱sꞌa̱i i̱ncha kikꞌatutsꞌi̱n nga kikꞌaya:
—Antahi,
nda̱ rei̱hi̱ xu̱ta̱ judio̱.
I̱ncha jakjꞌá nku yáxá nga kikꞌonntjai nintaku̱ Jesu ko̱ tsatétéjnu.
Tsinchakúnchꞌintꞌaha̱ nga kikꞌaya.
A̱skahan nga ja kamaha̱ nga kikꞌaya Jesu,
tsꞌasje ngáha najyun ndju kuo̱n ko̱ kitsꞌínngja ngáha najyun xi tsꞌe̱ Jesu.
A̱sꞌa̱i i̱ncha tsitjuko̱ tu̱ xi ngju̱átꞌa kruu̱hu.
Nku nda̱ nanki Cirene̱ xi Simon ꞌmi,
Alejandro̱ ko̱ Rufo̱ ntíhi̱.
Jñá jꞌaihi ndo̱ ko̱ nkꞌie nga tífꞌa yo̱,
kinꞌe kju̱a̱ꞌyúhún ra̱ nga kꞌu̱a̱nji kruu̱hu̱ Jesu.
A̱sꞌa̱i i̱ncha ngjiko̱ Jesu a̱nte xi ꞌmi Golgo̱ta̱.
Kui ée̱n xi tsuhu̱ ra̱:
A̱ntehe̱ Nintaku̱ Ani̱ma̱.
Kikꞌa̱i̱hi̱ nga kꞌúí binu̱ xi kinꞌetjijinko̱ho nki,
tu̱nga najmi kikꞌihí Jesu niu̱.
A̱sꞌa̱i i̱ncha kingjátꞌa kruu̱.
Já juu̱n i̱ncha tsakjánya xi̱hi̱ xinkjín najyuhu̱n Jesu nga kitsutonyá tsꞌíhin,
tu̱ xi bꞌa̱ tsꞌín sku̱e̱he má tꞌíáha xi sa̱kúhu̱ ra̱ nga nkúnkú.
Chu̱ba̱ ñja nga ta̱ jyuu̱n kisꞌetꞌa kruu̱ Jesu.
Nku yáte kisꞌetꞌa mí kju̱a̱ha nga tínꞌekꞌiehen.
Bꞌi̱ tsꞌín kisꞌetꞌaha̱ yátee̱:
“Nda̱ rei̱hi̱ xu̱ta̱ judio̱.”
Ta̱ kisꞌetꞌa kruu̱ko̱ Jesu jo já ndyjé.
Nku xi kitsjen nga kixi̱hi̱ ko̱ nku nga skjúhu̱n.
Yo̱ tsitjusun ni xi yꞌétꞌa Isaia̱ nkꞌie nga bꞌa̱ kitsú:
“Nkujihín kamako̱ já xi bangane kju̱a̱téxumaha̱ Nti̱a̱ná.”
Xu̱ta̱ xi tíi̱ncha fꞌa yo̱ najmi kikienkjún Jesu nga kinchja̱.
Kitsꞌínkꞌajni nintaku̱ nga bꞌa̱ i̱ncha kitsúhu̱:
—Ji xi nꞌe̱xúyai ni̱nku̱ ko̱ jan ni̱stjin chjúsíntje̱n ngáhani,
tsixín.
¡Nꞌe̱kꞌanki yjohi̱!
¡Ti̱tjuje̱ntꞌai kruu̱!
Bꞌa̱ ta̱ tsꞌín kikꞌayaha̱ já na̱ꞌmi kꞌaku̱ ko̱ já chji̱ne̱ꞌéhe̱n kju̱a̱téxumoo̱.
Bꞌa̱ i̱ncha kitsúhu̱ xinkjín:
—Kamaha̱ nda̱i̱ nga kjꞌa̱í xi kitsꞌínkꞌanki,
tu̱nga tu̱ sa najmi mahá ngáha̱ tsꞌínkꞌanki yjoho̱.
Katitjujentꞌa kruu̱ ndꞌa̱i̱,
tsa kui xi kitsꞌín nibáha̱ Nti̱a̱ná,
tsa kui xi nda̱ rei̱hi̱ xu̱ta̱ Israel.
Bꞌa̱ tsꞌín cha̱haná ko̱ sꞌe̱jinná ma.
Ko̱ já xi kjintutꞌá kruu̱ko̱ Jesu ta̱ chꞌon i̱ncha kitsúhu̱.
Nkꞌie nga tsichu chu̱ba̱ te jo nga ni̱stjiu̱n,
kisꞌe jyun ngayjee̱ a̱sunntee̱ santa nkúhu nga tsichu chu̱ba̱ jan nga ngixuu̱n.
Chu̱ba̱ jan ꞌyún kikjintáya Jesu nga éhe̱n kinchja̱.
Bꞌi̱ kitsú:
—Eloi,
Eloi,
¿lema sabactani̱?
—kui éi̱n xi tsuhu̱ ra̱:
Ji Nti̱a̱na̱,
ji Nti̱a̱na̱,
¿á kanꞌe nga mahaní?
Kꞌu̱a̱ xu̱ta̱ xi kabincha yo̱ i̱ncha kintꞌé kui ée̱n.
Kui nga bꞌa̱ i̱ncha kitsúhu̱ ra̱ xinkjín:
—Ta̱sinñju.
Nda̱ profeta̱ Elia̱ tínchja̱ha̱ ndo̱.
A̱sꞌa̱i tsangatsanka nku nda̱ xi síjña yo̱ ko̱ nku tsa̱nka̱ kitsꞌínkꞌanchi̱ko̱ sesehe binu̱ san.
Kui xi yꞌéku nku yáxá nga kitsꞌínkjikꞌuhu̱n Jesu tu̱ xi kꞌúíhi ko̱ bꞌi̱ kitsú:
—Chúya maá.
Cha̱se̱ ma ra̱á tsa nibá Elia̱ nga kjéje̱he̱n tꞌa kruu̱.
A̱sꞌa̱i ꞌyún kikjintáya Jesu ko̱ kꞌien.
Nkꞌie nga bꞌa̱ kamoo̱,
kitiyájen najyun xi tje̱nchja a̱nte xi ꞌyún nkjúhu̱n ni̱nku̱.
Jo tsitju.
Kikꞌaha̱ ra̱ nkꞌaha̱ santaha kintee̱.
Máha nda̱ jun kꞌaku̱hu̱ já juu̱n xi kabasinjña a̱nkjín Jesu,
nkꞌie nga kintꞌé xi nkú tsꞌín kikjintáya ko̱ nga kikie xi nkú tsꞌín kꞌien Jesu,
a̱sꞌa̱i bꞌa̱ kitsú:
—Kju̱axi̱ kjáíhin nga kui nda̱i̱ xi Ntíhi̱ Nti̱a̱ná.
Yo̱ kjintꞌá kabincha kꞌu̱a̱ jminchjín xi tíi̱ncha base.
A̱jihi̱n jminchjíu̱n ta̱ kabasinjñajin Maria̱ Magdalena̱,
Maria̱ xi na̱aha̱ maha Kuse ko̱ Santiago̱ xi ntí ku̱tsꞌi̱,
ko̱ na̱ Salome.
Kui jminchjín xuꞌbi̱ xi kitsjennkíhi̱ ko̱ tsasinko̱ho̱ Jesu nkꞌie nga yꞌejña a̱nte Galilea̱.
Ta̱ tíi̱ncha ya yo̱ kjꞌa̱í jminchjín xi ta̱ i̱ncha jꞌaiko̱ho̱ Jesu nanki Jerusalen.
Kui ni̱stjiu̱n tísꞌenda ni xi tsꞌe̱ sꞌíu̱,
a̱tꞌaha̱ ja tíbichú tiña ni̱stjin nkjúu̱n.
Nkꞌie nga ja tíma jyun,
jꞌai nku nda̱ xi ꞌmi Kuse xi nanki Arimatea̱ nibáha,
xi ta̱ nda̱ tjíxá kꞌaku̱.
Ta̱ tíkuyáha̱ ni̱stjin nkꞌie nga ku̱a̱téxuma Nti̱a̱ná.
Kui xi kama kꞌun ngjisehe̱ Pilato̱ ko̱ tsankihi̱ yjonintehe̱ Jesu.
Kama nkjúhu̱n Pilato̱ nga kutjuhú kꞌien Jesu.
A̱sꞌa̱i kinchja̱ha̱ nda̱ jun kꞌaku̱hu̱ já juu̱n ko̱ kingjásjaiyaha̱ tsa ja kaꞌme Jesu.
Nkꞌie nga kitsúyaha̱ nda̱ jun kꞌaku̱ niu̱,
a̱sꞌa̱i kitsjáha̱ Kuse yjonintehe̱ Jesu.
A̱sꞌa̱i tsꞌatse Kuse nku najyun.
Kui xi kikꞌontikjájnu yjonintehe̱ Jesu,
nkꞌie nga kikjeje̱n tꞌa kruu̱.
A̱sꞌa̱i ngjingjájñaya nku ti̱xa̱ tsjó xi kinꞌendatꞌá na̱xi̱u̱ ko̱ kikꞌontikjá nku ndji̱o̱ chánka nga yꞌéchjane a̱nkju̱a̱ tsjóo̱.
Maria̱ Magdalena̱ ko̱ Maria̱ xi na̱aha̱ Kuse i̱ncha kikie má xi tje̱hen kisꞌejña yjonintehe̱ Jesu.
Nkꞌie nga jꞌa xua̱tu̱,
a̱sꞌa̱i Maria̱ Magdalena̱,
Maria̱ xi na̱aha̱ Santiago̱ maha ko̱ na̱ Salome tsꞌatse ni xi sinjne̱,
tu̱ xi ngju̱a̱i̱ngjájnuhu̱ ra̱ yjonintehe̱ Jesu.
Nkꞌie nga ta̱ jyun ta̱ jyuhu̱n ni̱stjin xi bꞌatutsꞌi̱hi̱n ra̱ tuntjóo̱,
i̱ncha ngji tsjóo̱ nga ja títju tsꞌíu̱.
Bꞌi̱ ngján kingjásjaiyaha̱ xinkjín:
—¿Yá xi kjéxinná ndji̱o̱ xi tjíchjane tsjóo̱?
Tu̱nga nkꞌiehé nga i̱ncha tsase,
kikie nga ja kanꞌe tꞌaxín ndji̱o̱ chánkantsú xi kisꞌechjáne a̱nkju̱a̱ha̱ tsjóo̱.
I̱ncha jasꞌen ti̱xa̱ tsjóo̱ ko̱ kikie yo̱ nku nda̱ti xi yja nku najyun ndju taba nga kabꞌejña a̱ndai kixi̱hi̱ tsjóo̱.
Kitsankjún jminchjíu̱n.
Tu̱nga bꞌa̱há kitsú nda̱tiu̱:
—Najmi tu̱ binkjun.
Jesu xi nibáha Nazaret xi kisꞌetꞌa kruu̱ tíbinchisjó.
Ja kafꞌáíya ngáha̱ ra̱ ngabayoo̱.
Najmi ta̱ tjíhin e̱i̱.
Cha̱so̱o e̱i̱ má nga kisꞌejña.
Tu̱nga bꞌi̱hí tankínkꞌihu̱un já niꞌyakuyáha̱ ko̱ Pedro̱ nga a̱nte Galilea̱ ngju̱a̱i̱ títjuhu̱n Jesu.
Yo̱ sku̱e̱ xi nkú nga kitsúhu̱.